Erling Aksdal
Store norske leksikon,Kunst og estetikk,Musikk,Jazz,Norske jazzutøvere og -ensembler, 1980 til idag
Erling Aksdal er en norsk jazzpianist. Aksdal har hatt mange festivaloppdrag, både ved konserter og som jamkomp, og han har skrevet teatermusikk og samtidsmusikk. Han er en dyktig og allsidig pianist, arrangør og orkesterleder. Han er universitetslektor og faglig leder ved Jazzlinja ved NTNU.
Bakgrunn og karriere Aksdal er født og oppvokst i Molde, hvor han hadde egne grupper fra slutten av 1960-tallet av. Han hadde et opphold i Bergen i 1972–1973, hvor han var medlem av Søbstad/Halvorsens kvintett. Han hadde egen trio og sekstett i Molde 1973–1975 (sistnevnte opptrådte ved Molde jazzfestival i 1974), og var også med i grupper sammen med Alf Kjellman og Torgrim Sollid.Aksdal var med på sin første plateinnspilling i 1975 (Østerdalsmusikk). Han flyttet til Oslo og ble medlem av Magni Wentzels kvintett i 1975–1976, Ditlef Eckhoffs grupper (1975–1977), Universitetets storband, Paul Weeden Youngbloods og andre. I 1977 reiste Erling Aksdal til USA. Han studerte ved Berklee College of Music (1977–1980), og spilte blant annet med Herb Pomeroy, Bob Mover, Mick Goodrick og Ralph Moore. Han ledet eget jubileumsorkester ved Molde-festivalen i 1980. Aksdal kom på ytterligere norgesbesøk sammen med blant andre Warne Marsh (1981) og Chet Baker (1983 og 1984). Et opptak med Chet Baker fra 1984 ble utgitt på CD-en «My funny Valentine – Norske innspillinger» i 2006. I 1984 tok han en mastergrad ved New England Conservatory. Erling Aksdal kom tilbake i Oslo i 1984, og spilte med de fleste av hovedstadens musikere, fast med blant annet Bjarne Nerem, Bjørn Johansen, Radiostorbandet, Harald Gundhus/Atle Hammer kvintett (1985–1987), Harald Bergersen (1986–1989), foruten et jevnlig samarbeid med den svenske saksofonisten Krister Andersson. Han medvirket på flere plater, for eksempel Espen Ruds Hotelsuite (1984), Bjørn Johansens Dear Henrik (1986), Norwegian Radio Big Band meets Bill Holman og Warne Marsh' For the time being (1987).Han ble engasjert som komponist ved Teatret Vårt i Molde i 1988–1990, og flyttet i 1991 til Trondheim hvor han begynte å undervise ved jazzlinja på Trøndelag Musikkonservatorium (nå en del av Institutt for musikk, NTNU).I 1992 turnérte Aksdal med Lee Konitz og John Pål Inderberg Band. Samme år ble han medlem av Asmund Bjørken sekstett, og var med på CD-en Pot's on (1992). Aksdal deltok i gruppa Friends Connection i 1994 og ledet prosjektet Sonus in Obscuri (konsert i stummende mørke) ved Molde-festivalen i 1995.I 2003 deltok han på CD-prosjektet Bjørn Johansen in memoriam og i 2004 på John Pål Inderbergs CD Sval draum. I november 2007 turnerte han med Norsk/svensk Cool Sextet, hvilket også resulterte i plate. Utmerkelser Erling Aksdal ble i mai 2022 tildelt hedersprisen som del av Norsk Jazzforums nyopprettede Jazzprisen. Han ble således den første til å motta denne prisen. Les mer i Store norske leksikon jazz jazz i Norge